លោក Bolton ថា លោក Trump ប្រឡូក​ជាមួយ​មេដឹកនាំ​នានា​លើ​ពិភពលោក​ដើម្បី​ផល​ចំណេញ​ផ្ទាល់​ខ្លួន
លោក Bolton បាន​សរសេរ​ថា នៅ​ក្នុង​ការ​ប្រជុំ​របស់​លោក​ទាំង​ពីរ​កាល​ពី​ថ្ងៃ​ទី ២៩ ខែ​មិថុនា ឆ្នាំ ២០១៩ ក្នុង​អំឡុងពេល​កិច្ច​ប្រជុំ G-20 នៅ​ក្នុង​ទីក្រុង Osaka ប្រទេស​ជប៉ុន លោក Xi Jinping បាន​ប្រាប់​លោក Trump ថា ទំនាក់ទំនង​រវាង​សហរដ្ឋ​អាមេរិក និង​ចិន​គឺ​ជា​ទំនាក់ទំនង​ដ៏​សំខាន់​ជាង​គេ​បំផុត​នៅ​លើ​ពិភពលោ
វ៉ាស៊ីនតោន — ប្រធានាធិបតីសហរដ្ឋអាមេរិកលោក Donald Trump បានប្រឡូកនៅក្នុងទំនាក់ទំនងជាមួយនឹងមេដឹកនាំផ្សេងៗនៅលើពិភពលោក ដែលរួមមានទាំងប្រធានាធិបតីចិនលោក Xi Jinping ផងនោះ គឺក្នុងគោលបំណងធ្វើឲ្យអន្តរាយដល់ប្រយោជន៍ជាតិដើម្បីផលចំណេញនយោបាយផ្ទាល់ខ្លួនរបស់លោក។ នេះបើយោងតាមការបញ្ជាក់របស់លោក John Bolton ដែលជាអតីតទីប្រឹក្សាសន្តិសុខជាតិរបស់លោក។ នៅក្នុងអត្ថបទបញ្ចេញមតិមួយចុះផ្សាយក្នុងកាសែត Wall Street Journal កាលពីថ្ងៃពុធ លោក Bolton បានសរសេរថា នៅក្នុងអំឡុងពេលកិច្ចប្រជុំ G-20 ក្នុងទីក្រុង Buenos Aires ប្រទេសអាហ្សង់ទីន កាលពីឆ្នាំ ២០១៨ លោក Trump បានស្នើលោក Xi Jinping ឲ្យបង្កើនការទិញរបស់ប្រទេសចិននូវផលិតផលកសិកម្មរបស់សហរដ្ឋអាមេរិក ដើម្បីជួយខ្លួនលោកឲ្យទទួលបានសន្លឹកឆ្នោតគាំទ្រពីបណ្ដារដ្ឋកសិកម្មនានានៅក្នុងការបោះឆ្នោតប្រធានាធិបតីខែវិច្ឆិកា ឆ្នាំ ២០២០ ខាងមុខ ជាថ្នូរនឹងការយកពន្ធគយលើទំនិញចិនក្នុងអត្រាមួយដែលចិនពេញចិត្ត។ លោក Bolton បានសរសេរថា នៅក្នុងការប្រជុំរបស់លោកទាំងពីរកាលពីថ្ងៃទី ២៩ ខែមិថុនា ឆ្នាំ ២០១៩ ក្នុងអំឡុងពេលកិច្ចប្រជុំ G-20 នៅក្នុងទីក្រុង Osaka ប្រទេសជប៉ុន លោក Xi Jinping បានប្រាប់លោក Trump ថា ទំនាក់ទំនងរវាងសហរដ្ឋអាមេរិក និងចិនគឺជាទំនាក់ទំនងដ៏សំខាន់ជាងគេបំផុតនៅលើពិភពលោក។ រឿងរ៉ាវដូចគ្នានៃទំនាក់ទំនងរវាងលោក Trump និងលោក Xi Jingping ក៏មានបង្ហាញផងដែរនៅក្នុងសៀវភៅកម្រាស់ ៥៩២ ទំព័រ របស់លោក Bolton ដែលនឹងជិតចេញផ្សាយក្នុងពេលឆាប់ៗនេះ។ សៀវភៅនេះមានចំណងជើងថា៖ «បន្ទប់ដែលរឿងរ៉ាវបានកើតឡើង៖ កំណត់ប្រវត្តិសេតវិមាន (The Room Where It Happened: A White House Memoir)។ សៀវភៅនេះគ្រោងនឹងចេញផ្សាយនៅសប្ដាហ៍ក្រោយ ប៉ុន្តែវាបានជាប់ពាក់ព័ន្ធនឹងជម្លោះផ្លូវច្បាប់ដែលកើនឡើងខ្លាំងមួយ។ ក្រសួងយុត្តិធម៌បានដាក់បទបញ្ជាបន្ទាន់មួយកាលពីយប់ថ្ងៃពុធ ដើម្បីបញ្ឈប់ការចេញផ្សាយសៀវភៅរបស់លោក Bolton នេះ គឺក្នុងពេលមួយថ្ងៃក្រោយមក បន្ទាប់ពីបានដាក់ពាក្យបណ្ដឹងក្នុងគោលបំណងបញ្ឈប់ការបោះពុម្ពផ្សាយសៀវភៅនេះ។ រដ្ឋបាលលោក Trump អះអាងថា លោក Bolton កំពុងធ្វើឲ្យមានគ្រោះថ្នាក់ដល់រឿងសន្តិសុខជាតិ៕